

**Πρόεδρος και Γενική Διευθύντρια του ΚΟΑ**

**στον απολογισμό του Πρόδρομου Προδρόμου**

Ο ΥΠΑΝ Πρόδρομος Προδρόμου έκανε τον απολογισμό της θητείας του στον τομέα του αθλητισμού σε συνέντευξη Τύπου που πραγματοποιήθηκε στο Υπουργείο Παιδείας τη Δευτέρα 23 Ιανουαρίου 2023, στην παρουσία του Προέδρου του Κυπριακού Οργανισμού Αθλητισμού Ανδρέα Μιχαηλίδη και της Γενικής Διευθύντριας Μαίρης Χαραλάμπους Παπαμιλτιάδη. Παρόντες ήταν επίσης ο Πρόεδρος της ΚΟΕ Γιώργος Χρυσοστόμου, ο Σύμβουλος του Προέδρου της Δημοκρατίας σε θέματα αθλητισμού Φοίβος Ζαχαριάδης και ο Γενικός Διευθυντής του ΥΠΑΝ Νεόφυτος Παπαδόπουλος.

Ο κ. Προδρόμου έκανε λόγο για «μία επιτυχημένη πενταετία για τον αθλητισμό της Κύπρου παρά τα εμπόδια που προκάλεσε η πανδημία». Συνεχάρη τον Κυπριακό Οργανισμό Αθλητισμού, «τον βραχίονα του αθλητισμού στη χώρα μας» όπως είπε, για την καθοριστική συμβολή του σ’ αυτή την επιτυχία και ευχαρίστησε «τους Προέδρους και τις Διοικήσεις ΚΟΑ και ΚΟΕ για την αγαστή συνεργασία».

Ειδικότερα έκανε μνεία στα έργα που υλοποιήθηκαν από τον ΚΟΑ, δίνοντας έμφαση στο Νέο Γήπεδο Λεμεσού που ολοκληρώθηκε και στο Ολυμπιακό Κολυμβητήριο Λευκωσίας που είναι σε πορεία υλοποίησης, ενώ αναφέρθηκε στην αναβάθμιση που θα γίνει στο «Σπύρος Κυπριανού» προκειμένου να φιλοξενήσει όμιλο του Ευρωμπάσκετ το 2025, αλλά και στον εκσυγχρονισμό των ταρτάν στίβου σε ΓΣΠ και «Στέλιος Κυριακίδης» και σε κατοπινό στάδιο στο ΓΣΖ.

«Συνολικά στη διάρκεια της διακυβέρνησης Αναστασιάδη η κυβέρνηση, μέσα σε χαλεπούς καιρούς και λόγω της πανδημίας, έχει επενδύσει 67.4 εκατ. ευρώ σε αθλητικές υποδομές σε όλη την Κύπρο, ενώ βρίσκονται σε εξέλιξη έργα πέραν των 14 εκατ. ευρώ», είπε.

Τέλος ο ΥΠΑΝ μίλησε για τους Σχεδιασμούς του ΚΟΑ για στήριξη των αθλητών και αθλητριών μας, κάνοντας ξεχωριστή αναφορά στον Εθνικό Σχεδιασμό Προοπτικής που προστέθηκε τον Δεκέμβριο του 2022 για να εμπλουτίσει τα ήδη υπάρχοντα προγράμματα, ενώ αναφέρθηκε και στην πιθανότητα να δημιουργηθεί Υφυπουργείο Αθλητισμού από τη νέα Κυβέρνηση.

Από την πλευρά του ο Ανδρέας Μιχαηλίδης ευχαρίστησε τον Πρόδρομο Προδρόμου «για τη στενή συνεργασία που είχαμε», καθώς επίσης «τον Πρόεδρο της ΚΟΕ, τον Φοίβο Ζαχαριάδη, τον Γενικό Διευθυντή του Υπουργείου Παιδείας και τους συνεργάτες τους», ενώ απευθυνόμενος στον ΥΠΑΝ είπε: «Νιώθω πως ο Οργανισμός σάς έβγαλε ασπροπρόσωπο σ’ αυτή τη συνεργασία».